b'\n_START_ARTICLE_\nToivo Lamp\xc3\xa9n\n_START_SECTION_\nUra\n_START_PARAGRAPH_\nToivo Lamp\xc3\xa9n opiskeli pianonsoittoa ja s\xc3\xa4vellyst\xc3\xa4 Selim Palmgrenin johdolla. H\xc3\xa4n oli monipuolinen muusikko ja toimi 30 vuotta Yrj\xc3\xb6 Saarnion Polkkayhtyeess\xc3\xa4, Fred Klimscheffskyn orkesterin pianistina, Radio-orkesterin pianistina, Eric Cronwallin sekstetiss\xc3\xa4 sek\xc3\xa4 monien kuorojen, muun muassa Aikamiesten ja Peipposten s\xc3\xa4est\xc3\xa4j\xc3\xa4n\xc3\xa4. Lamp\xc3\xa9nilla oli my\xc3\xb6s oma kamari- ja tanssiorkesteri 1930-luvulla. Orkesteri vieraili muun muassa Budapestiss\xc3\xa4 kaudella 1936-37 osana Unkarin ja Suomen v\xc3\xa4list\xc3\xa4 kulttuurivaihtoa. Yrj\xc3\xb6 Saarnion polkkayhtyeess\xc3\xa4 h\xc3\xa4n s\xc3\xa4esti levytyksiss\xc3\xa4 artisteja kuten Olavi Virta, Georg Malmst\xc3\xa9n ja Henry Theel. Lamp\xc3\xa9nin s\xc3\xa4velt\xc3\xa4mi\xc3\xa4, sanoittamia tai sovittamia lauluja levyttiv\xc3\xa4t muun muassa Georg Malmst\xc3\xa9n, Usko Kantola, Arvi H\xc3\xa4nninen, Henry Theel, A. Aimo, Veikko Kines ja Harry Bergstr\xc3\xb6min orkesteri._NEWLINE_Lamp\xc3\xa9n toimi my\xc3\xb6s musiikin johdossa useissa teattereissa, muun muassa Ruotsalaisessa teatterissa, Turun Teatterissa, Ossi Elstel\xc3\xa4n Iloisessa Teatterissa, Hilkka Kinnusen Operettiteatterissa, Mustikkamaan kes\xc3\xa4teatterissa ja Koiton n\xc3\xa4ytt\xc3\xa4m\xc3\xb6ll\xc3\xa4. H\xc3\xa4n johti yli kahtakymment\xc3\xa4 kuoroa, sek\xc3\xa4 mies- ett\xc3\xa4 sekakuoroja. Lamp\xc3\xa9n oli my\xc3\xb6s perustamassa Helsingin NMKY:n musiikkiopistoa vuonna 1966 ja toimi opiston rehtorina ja opettajana. Lis\xc3\xa4ksi h\xc3\xa4n opetti pianonsoittoa sek\xc3\xa4 musiikin teoriaa Helsingin Konservatoriossa. Pianonsoiton opetukseen kuuluivat 1960-luvulla my\xc3\xb6s televisioesiintymiset Erna Tauron ohjelmassa, jossa Lamp\xc3\xa9n opetti lapsille uutta tapaa tutustua pianonsoiton alkeisiin. Lis\xc3\xa4ksi Toivo Lamp\xc3\xa9n esiintyi lukemattomia kertoja radiossa muun muassa Saarnion Polkkayhtyeen ja Georg Malmst\xc3\xa9nin kanssa._NEWLINE_J\xc3\xa4rjest\xc3\xb6toimintaan Lamp\xc3\xa9n osallistui Muusikkojen Liiton j\xc3\xa4senen\xc3\xa4, osaston puheenjohtajana sek\xc3\xa4 tilintarkastajana, Helsingin Konservatorion Opettajayhdistyksen sek\xc3\xa4 Suomen Musiikkioppilaitosten Opettajayhdistysten Liiton puheenjohtajana. H\xc3\xa4n sai useita ansiomerkkej\xc3\xa4, muun muassa Rintamaveteraanien Liiton hopeisen plaketin 1996, Keskuskauppakamarin kultaisen ansiomerkin 1983 ja Sulasolin ansiomerkin 1989. Presidentti Mauno Koivisto my\xc3\xb6nsi h\xc3\xa4nelle director musices -arvonimen vuonna 1987.'